KIRJALLINEN KYSYMYS P-3644/00

esittäjä(t): Jonas Sjöstedt (GUE/NGL) komissiolle

(17. marraskuuta 2000)

Aihe: EU:n vastuu lauttaliikenteestä

Nyt, kun verottoman myynnin lopettamista koskeva EU:n päätös on toteutettu, Uumajan (Ruotsi) ja Vaasan (Suomi) välinen lauttaliikenne ei ole enää kannattavaa. Varustamo on päättänyt lopettaa liikenteen. Tämä on suoraa seurausta verotonta myyntiä koskevasta EU:n päätöksestä. Päätös vaikuttaa koko alueeseen monin tavoin. Ympäristön tila huononee, koska tärkeässä liikenteessä joudutaan nyt käyttämään satojen kilometrien kiertotietä. Suomen ja Ruotsin kyseisten alueiden välinen yhteistyö vaikeutuu. Monet maiden välillä viikoittain matkustaneet eivät voi enää jatkaa matkustamista niin, että kustannukset olisivat kohtuullisia. Turismi ja muut elinkeinot ovat vaarassa kärsiä pahoin.

Kyse on nyt siitä, millaisen vastuun EU on valmis kantamaan oman politiikkansa seurauksista. Miten EU aikoo tukea mahdollisuuksia lauttaliikenteen jatkamiseksi myös taloudellisesti? Miksi verottoman myynnin on sallittu jatkua eteläisen Itämeren liikenteessä samalla, kun se on kielletty Uumajan ja Vaasan välillä? Miten päätös vastaa syrjimätöntä kilpailua koskevia EU:n omia määräyksiä?

Frederik Bolkesteinin komission puolesta antama vastaus

(15. joulukuuta 2000)

Komissio on aina ollut tietoinen siitä, että neuvoston yksimielisesti tekemä päätös verottoman myynnin lopettamisesta yhteisön sisäisessä matkustajaliikenteessä saattaa vaikuttaa kielteisesti Merenkurkun alueeseen sekä Ruotsin Västerbottenin läänin ja Suomen Pohjanmaan maakuntien väliseen lauttaliikenteeseen(1). Komissio on tämän vuoksi pyrkinyt erittelemään keinoja, joilla jäsenvaltiot voisivat selvittää tällaisia ongelmia, ja valmistellut asiakirjan jäsenvaltioiden käytettävissä olevista yhteisön eri välineistä, joiden avulla voidaan lieventää verovapaan myynnin lakkauttamisen mahdollisia vaikutuksia(2). Tällaisten välineiden käyttö riippuu kuitenkin asianomaisesta jäsenvaltiosta. Kansallisten viranomaisten tai alueviranomaisten on tarkasteltava ongelmia ja selvitettävä niiden ratkaisemiseen soveltuvat toimenpiteet.

Olisi huomattava, että kun lautan lähtö- tai määräsatama sijaitsee yhteisön ulkopuolisessa maassa, veroton myynti voi jatkua huolimatta neuvoston päätöksestä lakkauttaa verottomuus yhteisön sisällä. Tämä koskee myös tapauksia, joissa lautta poikkeaa matkallaan yhteisön veroalueen ulkopuolisessa välisatamassa(3). Tullittoman myynnin jatkaminen edellyttää kuitenkin, että välisatamassa poikkeaminen ei ole ainoastaan nimellistä vaan että matkustajilla on tosiasiassa mahdollisuus tehdä ostoksia maissa.

Verotonta myyntiä on voitu jatkaa eteläisellä Itämerellä osittain maantieteellisen tilanteen eli Baltian maiden läheisyyden vuoksi ja osittain Ahvenanmaan erityisaseman vuoksi eli siksi, että se sijaitsee yhteisön veroalueen ulkopuolella. Ahvenanmaalle myönnettiin kyseinen asema liittymisneuvotteluissa Suomen pyynnöstä.

Koko Merenkurkun aluetta tukeva yhteisön aluepolitiikan väline on yhteisön Interreg-aloite, jonka tavoitteena on kannustaa rajat ylittävää yhteistyötä koko yhteisössä. Suomi ja Ruotsi ovat yhteistyössä Norjan kanssa ehdottaneet kyseisen aloitteen yhteydessä MerenkurkunMittskandian alueelle vuosia 20002006 koskevaa ohjelmaa, jota komissio tarkastelee parhaillaan. Ehdotukseen sisältyvät toimet koskevat

infrastruktuuria ja yhteyksiä paitsi Merenkurkun yli myös Ruotsin ja Norjan välillä. Ehdotus hyväksyttäneen lähiviikkoina, minkä ansiosta ohjelman mukaisia hanke-ehdotuksia voitaneen esittää vuoden 2001 alusta.

(1) Komission tiedonanto neuvostolle yhteisön sisällä matkustaville tarjotun vero- ja tullivapaan myynnin poistamisesta tehdyn päätöksen työllisyysnäkökohdista, EYVL C 66, 9.3.1999.

(2) Komission yksiköiden valmisteluasiakirja jäsenvaltioiden käytettävissä olevista välineistä, joiden avulla voidaan lieventää yhteisön sisäisen verovapaan myynnin 1. heinäkuuta 1999 tapahtuvan lakkauttamisen mahdollisia vaikutuksia, SEK(1998) 1994.

(3) Komission tiedonanto autolautoilla ja lentokoneissa tai lentokentillä Euroopan unionissa matkustaville myytävien tuotteiden toimittajien 1 päivästä heinäkuuta 1999 soveltamista alv- ja valmisteverosäännöistä, EYVL C 99, 10.4.1999.